HDP’yî Xarpêt de, garajê Xozatî de buroyê weçînayîşî ya merkezîye akerde. Parlamenterê HDP’yî yê Çewligî Erdal Aydemîr, namzetê şaredarîya Xarpêtî yê HDP’yî Mehmet Kiliçtepe, namzetê hemserekîya şaredarîya Depî Sever Uzune û Mahmut Ercan, Serap Dogan Mutluye ya ke namzetîya ci ya şaredarîya Depî hetê YSK’yî ra ameya betalkerdene, beşdarê programê akerdişî bîyî. Program bi hewayê mîtîngî de derbaz bi û bi seyan ciwan û cinîyî beşdar bîyî.
Program de namzetê şaredarîye yê bajar û qezayan dîyayî şinasnayene. Parlamenterê Çewlikî Erdal Aydemîrî, Selahattîn Demîrtaşî rê silamê xo erşawitî û wina dest bi qiseykerdişî kerd. Aydemîrî bale ante xoverdayoxanê grevê vêşanîye Leyla Guvene û embazanê aye ser û va, hukmatê AKP’yî  welatî ver bi krîzê giranî bena û şaro Kurd do 31’ê Adare de duştê polîtîkayanê AKP’yî yê qilêrin û înkarkerdişî de, cewab bido.
